CELEX: 
Language: mt
Date: 2021-02-15 00:00:00
Title: REGOLAMENT TA’ IMPLIMENTAZZJONI TAL-KUMMISSJONI (UE) .../... li jemenda r-Regolament (KE) Nru 889/2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku

REGOLAMENT TA’ IMPLIMENTAZZJONI TAL-KUMMISSJONI (UE) .../...
            
            
               ta’ 15.2.2021
            
            
               li jemenda r-Regolament (KE) Nru 889/2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jħassar ir-Regolament (KEE) Nru 2092/91
                  1
               , u b’mod partikolari l-Artikolu 16(1) u (3)(a), l-Artikolu 21(2) u l-Artikolu 22(1) tiegħu,
            
            
               Billi:
            
            
               (1)L-Artikolu 42(b) tar-Regolament tal-Kummissjoni (KE) Nru 889/2008
                  2
                jipprevedi li meta ma jkunx hemm disponibbli għattuq imkabbar b’mod organiku, għattuq imkabbar b’mod mhux organiku għall-produzzjoni tal-bajd ta’ mhux aktar minn 18-il ġimgħa, jista’ jiddaħħal f’unità ta’ bhejjem organiċi, taħt ċerti kundizzjonijiet, sal-31 ta’ Diċembru 2020.
            
            
               (2)L-għattuq imkabbar b’mod organiku għall-produzzjoni tal-bajd ma kienx disponibbli fi kwantità u bi kwalità suffiċjenti fis-suq tal-Unjoni biex jiġu ssodisfati l-ħtiġijiet tal-bdiewa tat-tiġieġ li jbidu. Sadanittant, minħabba t-tifqigħa tal-pandemija tal-COVID-19 u l-kriżi tas-saħħa pubblika relatata, ir-Regolament (UE) 2020/1693 tal-Parlament Ewropew u tal-Kunsill
                  3
                ippospona b’sena d-data tal-applikazzjoni tar-Regolament (UE) 2018/848 tal-Parlament Ewropew u tal-Kunsill
                  4
                flimkien ma’ dati oħra relatati msemmija fir-Regolament (UE) 2018/848. B’konsegwenza ta’ dan, l-applikazzjoni tar-Regolament ta’ Implimentazzjoni tal-Kummissjoni (UE) 2020/464
                  5
                li, inter alia, jistabbilixxi aktar dispożizzjonijiet dettaljati għall-produzzjoni organika tal-għattuq, se tiġi wkoll differita għall-1 ta’ Jannar 2022. Għalhekk, sabiex jingħata aktar żmien biex tiġi żviluppata l-produzzjoni tal-għattuq organiku għall-produzzjoni tal-bajd u biex tiġi żgurata l-kontinwità tal-produzzjoni tal-bajd organiku sad-dati l-ġodda tal-applikazzjoni tar-Regolament (UE) 2018/848 u r-Regolament ta’ Implimentazzjoni (UE) 2020/464, il-perjodu ta’ applikazzjoni tar-regola eċċezzjonali tal-produzzjoni li tippermetti l-użu ta’ għattuq imkabbar b’mod mhux organiku għall-produzzjoni tal-bajd ta’ mhux iktar minn 18-il ġimgħa, jenħtieġ li jiġi estiż sal-31 ta’ Diċembru 2021.
            
            
               (3)Skont l-Artikolu 43 tar-Regolament (KE) 889/2008, meta l-bdiewa ma jkunux jistgħu jakkwistaw għalf tal-proteini li jkun ġej biss mill-produzzjoni organika, massimu ta’ 5 % tal-għalf mhux organiku tal-proteini jista’ jintuża għall-ispeċi tal-ħnieżer u tat-tjur għal perjodu ta’ 12-il xahar għas-snin kalendarji 2018, 2019 u 2020.
            
            
               (4)L-għalf organiku tal-proteini ma kienx disponibbli fis-suq tal-Unjoni fi kwantità u bi kwalità suffiċjenti biex jiġu ssodisfati l-ħtiġijiet nutrizzjonali tal-ħnieżer u tat-tjur imrobbija fi rziezet organiċi. Il-produzzjoni tal-għelejjel organiċi tal-proteini għadha lura meta mqabbla mad-domanda. Għalhekk, jixraq li tiġi estiża l-possibbiltà li jintuża proporzjon limitat ta’ għalf mhux organiku tal-proteini b’sena kalendarja oħra sad-data l-ġdida tal-applikazzjoni tar-Regolament (UE) 2018/848, b’mod partikolari għall-finijiet tad-dispożizzjonijiet dwar in-nutrizzjoni tal-annimali porċini u tat-tjur fil-punti 1.9.3.1.(c) u 1.9.4.2.(c) tal-Parti II tal-Anness II ta’ dak ir-Regolament.
            
            
               (5)F’konformità mal-Artikolu 16(3)(b) tar-Regolament (KE) Nru 834/2007, diversi Stati Membri ppreżentaw dossiers dwar ċerti sustanzi lill-Kummissjoni u lill-Istati Membri l-oħra, bil-ħsieb li jiġu awtorizzati u inklużi fl-Annessi V u VIII tar-Regolament (KE) Nru 889/2008. Dawk id-dossiers ġew eżaminati mill-Grupp ta’ Esperti għall-Parir Tekniku dwar il-Produzzjoni Organika (EGTOP) u mill-Kummissjoni.
            
            
               (6)Fir-rakkomandazzjonijiet tiegħu fir-rigward tal-materjali tal-għalf u l-addittivi tal-għalf
                  6
               , l-EGTOP ikkonkluda li l-“fosfat tal-monoammonju (ortofosfat tad-diidroġenu tal-ammonju)” użat bħala għalf minerali, jikkonforma mal-objettivi u l-prinċipji tal-akkwakultura organika. Għalhekk, dik is-sustanza jenħtieġ li tiġi inkluża fit-Taqsima 1 tal-Anness V tar-Regolament (KE) Nru 889/2008, iżda għall-akkwakultura biss. Għal raġunijiet ta’ ċarezza, it-tabella f’dik it-Taqsima jenħtieġ li tiġi sostitwita fl-intier tagħha.
            
            
               (7)Fir-rakkomandazzjonijiet tiegħu fir-rigward tal-addittivi tal-ikel u l-għajnuniet għall-ipproċessar tal-ikel
                  7
               , l-EGTOP ikkonkluda li l-“alġinat tas-sodju” użat bħala addittiv għall-formazzjoni tal-ġilda taz-zalzett ibbażat fuq il-laħam, il-“klorur tal-kalċju” użat bħala għajnuna għall-ipproċessar għall-formazzjoni tal-ġilda taz-zalzett ibbażat fuq il-laħam, u l-“karbonju attivat” użat bħala għajnuna għall-ipproċessar għall-prodotti tal-ikel li joriġinaw mill-annimali, jikkonformaw mal-objettivi u l-prinċipji tal-produzzjoni organika. Għalhekk, jenħtieġ li dawk is-sustanzi jiġu inklużi fl-Anness VIII tar-Regolament (KE) Nru 889/2008. 
            
            
               (8)Għalhekk, jenħtieġ li r-Regolament (KE) Nru 889/2008 jiġi emendat skont dan.
            
            
               (9)Fl-interess taċ-ċarezza u taċ-ċertezza tad-dritt, dan ir-Regolament jenħtieġ li jidħol fis-seħħ fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea u japplika mill-1 ta’ Jannar 2021 sal-31 ta’ Diċembru 2021.
            
            
               (10)Il-miżuri previsti f’dan ir-Regolament huma f’konformità mal-opinjoni tal-Kumitat dwar il-Produzzjoni Organika, 
            
            
               ADOTTAT DAN IR-REGOLAMENT:
            
         
         
            
               Artikolu 1
            
            
               Ir-Regolament (KE) Nru 889/2008 huwa emendat kif ġej:
            
            
               (1)fl-Artikolu 42(b), id-data “31 ta’ Diċembru 2020” hija sostitwita bid-data “31 ta’ Diċembru 2021”;
            
            
               (2)fl-Artikolu 43, it-tieni paragrafu huwa sostitwit b’dan li ġej:
            
            
               “Il-perċentwal massimu ta’ għalf mhux organiku tal-proteini awtorizzat għal kull perjodu ta’ 12-il xahar għal dawk l-ispeċijiet għandu jkun ta’ 5 % għas-snin kalendarji 2018, 2019, 2020 u 2021”;
            
            
               (3)L-Annessi V u VIII huma emendati f’konformità mal-Anness ta’ dan ir-Regolament. 
            
            
               Artikolu 2
            
            
               Dan ir-Regolament għandu jidħol fis-seħħ  fil-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea. 
            
            
               Għandu japplika mill-1 ta’ Jannar 2021 sal-31 ta’ Diċembru 2021.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell, 15.2.2021
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
               
            
         
         
            
                  
                     (1)
                  
                        ĠU L 189, 20.7.2007, p. 1. 
               
               
                  
                     (2)
                  
                        Ir-Regolament tal-Kummissjoni (KE) Nru 889/2008 tal-5 ta’ Settembru 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 834/2007 dwar il-produzzjoni organika u t-tikkettar ta’ prodotti organiċi fir-rigward tal-produzzjoni, it-tikkettar u l-kontroll organiku (ĠU L 250, 18.9.2008, p. 1).
               
               
                  
                     (3)
                  
                        Ir-Regolament (UE) 2020/1693 tal-Parlament Ewropew u tal-Kunsill tal-11 ta’ Novembru 2020 li jemenda r-Regolament (UE) 2018/848 dwar il-produzzjoni organika u t-tikkettar ta’ prodotti organiċi fir-rigward tad-data tal-applikazzjoni tiegħu u ta’ ċerti dati oħra msemmija f’dak ir-Regolament (ĠU L 381, 13.11.2020, p.1).
               
               
                  
                     (4)
                  
                        Ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007 (ĠU L 150, 14.6.2018, p. 1).
               
               
                  
                     (5)
                  
                        Ir-Regolament ta’ Implimentazzjoni tal-Kummissjoni (UE) 2020/464 tas-26 ta’ Marzu 2020 li jistabbilixxi ċerti regoli għall-applikazzjoni tar-Regolament (UE) 2018/848 tal-Parlament Ewropew u tal-Kunsill dwar id-dokumenti meħtieġa għar-rikonoxximent retroattiv tal-perjodi għall-konverżjoni, il-produzzjoni ta’ prodotti organiċi u l-informazzjoni li għandha tingħata mill-Istati Membri (ĠU L 98, 31.3.2020, p. 2).
               
               
                  
                     (6)
                  
                        Final report on Food VI and Feed IV:
                  https://ec.europa.eu/info/food-farming-fisheries/farming/organic-farming/co-operation-and-expert-advice/egtop-reports_en
                  .
               
               
                  
                     (7)
                  
                        Final report on Food VI and Feed IV:
                  https://ec.europa.eu/info/food-farming-fisheries/farming/organic-farming/co-operation-and-expert-advice/egtop-reports_en
                  .
               
            
      
    ---documentbreak--- 
      
         
         
            
               MT
            
            
               ANNESS
            
            
            
               L-Annessi V u VIII tar-Regolament (KE) Nru 889/2008 huma emendati kif ġej:
            
            
               (1)it-tabella fit-Taqsima 1 tal-Anness V hija sostitwita b’dan li ġej: 
            
            
            
               “
            
            
                     
                        Awtorizzazzjoni
                     
                  
                  
                     
                        Sustanza
                     
                  
                  
                     
                        Kundizzjonijiet għall-użu
                     
                  
               
                     
                        A
                     
                  
                  
                     
                        Qxur tal-baħar kalkarużi
                     
                  
                  
                     
                         
                     
                  
               
                     
                        A
                     
                  
                  
                     
                        Maerl
                     
                  
                  
                     
                         
                     
                  
               
                     
                        A
                     
                  
                  
                     
                        Litotamn
                     
                  
                  
                     
                         
                     
                  
               
                     
                        A
                     
                  
                  
                     
                        Glukonat tal-kalċju
                     
                  
                  
                     
                         
                     
                  
               
                     
                        A
                     
                  
                  
                     
                        Karbonat tal-kalċju
                     
                  
                  
                     
                         
                     
                  
               
                     
                        A
                     
                  
                  
                     
                        Monokalċjufosfat defluworinat
                     
                  
                  
                     
                         
                     
                  
               
                     
                        A
                     
                  
                  
                     
                        Dikalċjufosfat defluworinat
                     
                  
                  
                     
                         
                     
                  
               
                     
                        A
                     
                  
                  
                     
                        Ossidu tal-manjeżju (manjeżja anidra)
                     
                  
                  
                     
                         
                     
                  
               
                     
                        A
                     
                  
                  
                     
                        Sulfat tal-manjeżju
                     
                  
                  
                     
                         
                     
                  
               
                     
                        A
                     
                  
                  
                     
                        Klorur tal-manjeżju
                     
                  
                  
                     
                         
                     
                  
               
                     
                        A
                     
                  
                  
                     
                        Karbonat tal-manjeżju
                     
                  
                  
                     
                         
                     
                  
               
                     
                        A
                     
                  
                  
                     
                        Fosfat tal-kalċju u tal-manjeżju
                     
                  
                  
                     
                         
                     
                  
               
                     
                        A
                     
                  
                  
                     
                        Fosfat tal-manjeżju
                     
                  
                  
                     
                         
                     
                  
               
                     
                        A
                     
                  
                  
                     
                        Fosfat monosodiku
                     
                  
                  
                     
                         
                     
                  
               
                     
                        A
                     
                  
                  
                     
                        Fosfat tal-kalċju u tas-sodju
                     
                  
                  
                     
                         
                     
                  
               
                     
                        A
                     
                  
                  
                     
                        Fosfat tal-monoammonju (ortofosfat tad-diidroġenu tal-ammonju)
                     
                  
                  
                     
                        Għall-akkwakultura biss
                     
                  
               
                     
                        A
                     
                  
                  
                     
                        Klorur tas-sodju
                     
                  
                  
                     
                         
                     
                  
               
                     
                        A
                     
                  
                  
                     
                        Bikarbonat tas-sodju
                     
                  
                  
                     
                         
                     
                  
               
                     
                        A
                     
                  
                  
                     
                        Karbonat tas-sodju
                     
                  
                  
                     
                         
                     
                  
               
                     
                        A
                     
                  
                  
                     
                        Sulfat tas-sodju
                     
                  
                  
                     
                         
                     
                  
               
                     
                        A
                     
                  
                  
                     
                        Klorur tal-potassju
                     
                  
                  
                     
                  
               
               ”
            
            
            
               (2)L-Anness VIII huwa emendat kif ġej:
            
            
               (a)fit-tabella fit-Taqsima A, l-entrata relatata ma’ “E 401 Alġinat tas-sodju”, jiżdied il-kliem li ġej fl-aħħar kolonna: “u zalzett ibbażat fuq il-laħam”; 
            
            
               (b)it-tabella fit-Taqsima B hija emendata kif ġej:
            
            
               (I)fl-entrata relatata mal-“klorur tal-kalċju”, tiddaħħal X fit-tielet kolonna u jiżdiedu l-kliem li ġejjin fl-aħħar kolonna: “Fir-rigward tal-oġġetti tal-ikel li joriġinaw mill-annimali:  zalzett ibbażat fuq il-laħam”;
            
            
               (II)fl-entrata relatata mal-“karbonju attivat”, tiddaħħal X fit-tielet kolonna.